ຂ່າວພາຍໃນກະຊວງ
ສະພາບອາກາດ ແລະ ລະດັບນໍ້າ ແຕ່ວັນທີ 14-20 ສິງຫາ 2017
- Details
- Published on ອັງຄານ, 15 ສິງຫາ 2017 09:00
ແຈ້ງເຕືອນ ສະພາບການສັນຈອນຕາມເສັ້ນທາງຫຼວງແຫ່ງຊາດ ເລກ 8 ແຂວງບໍລິຄຳໄຊ
- Details
- Published on ອາທິດ“, 06 ສິງຫາ 2017 07:48
ວັນທີ 3 ສິງຫາ 2017 ເຂດເມືອງຄຳເກີດ ແຂວງບໍລິຄຳໄຊ ແລະ ເມືອງຄູນຄຳແຂວງຄຳມ່ວນ ໄດ້ເກີດມີຝົນຕົກໝັກຕິດຕໍ່ກັນ ຈົນຮອດ ວັນທີ 5 ສິງຫາ 2017 ກໍ່ຍັງສືບຕໍ່ຕົກ ຈິງເຮັດໃຫ້ມີນ້ຳຖ້ວມທາງຊ່ວງ ກິໂລແມັດ 75+800 - 79+700 ລະດັບນ້ຳສະສູງເລ່ຍ 1,40 ແມັດ; ມາຮອດປະຈຸບັນນ້ຳກໍ່ຍັງບໍ່ທັນລົງເທື່ອ ເຮັດລົດບໍ່ສາມາດຈັນຈອນຜ່ານໄປ-ມາໄດ້ ເປັນເວລາ 2 ວັນແລ້ວ, ພ້ອມດຽວກັນນັ້ນກໍ່ມີສະພາບຫີນ-ດິນເຈືອນທັບທາງຊ່ວງ ກິໂລແມັດ 43+000 - 53+000 ແຕ່ດິນເຈືອນທັບທາງເປັນຈຸດໆ ເຮັດໃຫ້ກິດຂວາງການສັນຈອນ; ຊ່ວງ ກິໂລແມັດ 56+200 - 59+600 ມີດິນເຈືອນທັບທາງແຕ່ບໍ່ຮ້າຍແຮງປານໃດລົດສາມາດສັນຈອນໄປ-ມາໄດ້; ຊ່ວງກິໂລແມັດ 60+800 - 63+000 ຊ່ວງນີ້ມີດິນເຈືອນຫຼາຍລົດບໍ່ສາມາດສັນຈອນໄປ-ມາໄດ້ ແລະ ຊ່ວງກິໂລແມັດ 82+000 - 83+000 ຊ່ວງນີ້ກໍ່ມີດິນເຈື່ອນທັບທາງຄືກັນ ແຕ່ໄດ້ຍ້າຍດິນເຈືອນອອກແລ້ວລົດສາມາດສັນຈອນໄປ-ມາໄດ້.
ມາຮອດອວັນທີ 4 ສິງຫາ 2017 ທາງພະແນກ ຍທຂ ແຂວງ ບໍລິຄຳໄຊ, ຫ້ອງການ ຍທຂ ເມືອງ, ໂຄງການສ້ອມແປງທາງຫຼວງແຫ່ງຊາດທີ 16.2 ແລະ ບໍລິສັດຮັບເໝົາໄດ້ພ້ອມພາກັນແກ້ໄຂຍົກຍ້າຍດິນເຈືອນທັບທາງອອກ ແຕ່ຍັງບໍ່ທັນສາມາດແກ້ໄຂໄດ້ເຮັດໃຫ້ການສັນຈອນຖືກຕັດຂາດ.
ຄາດຄະແນໃນການປະຕິບັດເພື່ອໃຫ້ລົດສາມາດສັນຈອນໄປ-ມາໄດ້ ປະມານ 3ວັນ ຂ້າງໜ້າ ຫຼືຖ້າແລ້ວກ່ອນຈະແຈ້ງຕາມພາຍຫຼັງ. ດັ່ງນັ້ນຈິງຮຽກຮ້ອງໃຫ້ຜູ້ສັນຈອນປໄ-ມາຕາມເສັ້ນທາງຫຼວງແຫ່ງຊາດເລກ 8 ໃຫ້ມີຄວາມລະມັດລະວັງ ເພື່ອຄວາມປອດໄພຂອງໂຕທ່ານເອງ ແລະ ໃຫ້ກວດສອບສະພາບອາກາດຈາກກົມອຸຕຸນິຍົມ ແລະ ສະພາບເສັ້ນທາງ ກ່ອນທ່ານຈະອອກເດີນທາງທຸກຄັ້ງ.
ພິທີເປີດຊຸດຝຶກອົບຮົມທິດສະດີ ການເມືອງ ແລະ ການປົກຄອງຊຸດທີ່ 20 ຂອງກະຊວງໂຍທາທິການ ແລະ ຂົນສົ່ງ
- Details
- Published on ພຸດ, 09 ສິງຫາ 2017 09:11
ກະຊວງໂຍທາທິການ ແລະ ຂົນສົ່ງ ໄດ້ໄຂຊຸດຝຶກອົບຮົມທິດສະດີ ການເມືອງ ແລະ ການປົກຄອງຊຸດທີ 20 ຂື້ນ ຢ່າງເປັນທາງການໃຫ້ແກ່ພະນັກງານຫຼັກແຫຼ່ງ ແລະ ພະນັກງານສະມາຊິກພັກ ແລະ ບັນດາກົມ, ກອງ, ສະຖາບັນ ແລະ ລັດວິສາຫະກິດ ອ້ອມຂ້າງກະຊວງ ຍທຂ. ເປັນກຽດກ່າວເປີດຊຸດຝຶກອົບຮົມທິດສະດີ ການເມືອງ ແລະ ການປົກຄອງຊຸດທີ່ 20 ຢ່າງເປັນທາງການ ໂດຍສະຫາຍ ວຽງສະຫວັດ ສີພັນດອນ, ຄະນະພັກກະຊວງ, ຮອງລັດຖະມົນຕີກະຊວງ ໂຍທາທິການ ແລະ ຂົນສົ່ງ ແລະ ສະຫາຍ ຮສ ສະໝຸດທອງ ສົມພານິດ, ຄະນະພັກ, ຮອງຫົວໜ້າສະຖາບັນການເມືອງ ແລະ ການປົກຄອງແຫ່ງຊາດ; ມີສະຫາຍ ແທ່ນຄຳ ທອງບົນ ເລຂາໜ່ວຍພັກ, ຫົວໜ້າສະຖາບັນຝຶກອົບຮົມ ຍທຂ, ຜູ້ຕາງໜ້າຈາກຫ້ອງການກະຊວງ ແລະ ກົມຈັດຕັ້ງ-ພະນັກງານ, ແຂກຖືກເຊີນຈາກພາກສ່ວນທີ່ກ່ຽວຂ້ອງ ແລະ ນັກສຳມະນາກອນທັງໝົດເຂົ້າຮ່ວມ. ຊຶ່ງຫຼັກສູດຝຶກອົບຮົມດັ່ງກ່າວໄດ້ຈັດຂຶ້ນຢູ່ທີ່ສະຖາບັນຝຶກອົບຮົມ ໂຍທາທິການ ແລະ ຂົນສົ່ງ.
ຊຸດຝຶກອົບຮົມດັ່ງກ່າວນີ້ຈະໃຊ້ເວລາ 50 ວັນ ຫຼື 10 ອາທິດເຕັມ ເຊິ່ງຈະເລີ່ມແຕ່ວັນທີ 7 ສິງຫາ ຈົນໄປຮອດວັນທີ 13 ຕຸລາ 2017 ຈຶ່ງຈະສຳເລັດ. ໃນຊຸດຮຽນນີ້ ມີນັກສຳມະນາກອນທັງໝົດ 30 ສະຫາຍ ເປັນຍິງ 9 ສະຫາຍ, ເຊິ່ງມາຈາກບັນດາກົມ, ຫ້ອງການ, ສະຖາບັນ, ກອງ ແລະ ລັດວິສາຫະກິດອ້ອມຂ້າງກະຊວງ ຍທຂ. ໃນບັ້ນຝຶກອົບຮົມທິດສະດີການເມືອງ-ການປົກຄອງຄັ້ງນີ້ຈະເຮັດໃຫ້ນັກສຳມະນາກອນມີຄວາມຮັບຮູ້ອັນໃໝ່ຫຼາຍດ້ານເຊັ່ນ: ບັນຫາຫຼັກມູນຖານພື້ນຂອງທິດະດີມາກເລ-ນິນ ໃນເງື່ອນໄຂໃໝ່ຢ່າງເປັນລະບົບ ແລະ ເຂົາໃຈແຈ້ງກວ່າເກົ່າ ເປັນຕົ້ນແມ່ນວິທີສັດຈະວິພາກວັດຖຸນິຍົມ, ບັນດາຄູ່ມາດຕະາເກນ ແລະ ກົດເກນພື້ນຖານຈຳນວນໜື່ງ, ທິດສະດີວ່າດ້ວຍຮູບຖານເສດຖະກິດສັງຄົມ, ບັນດາຫຼັກມູນພື້ນຖານທາງດ້ານທິດສະດີເສດຖະສາດການເມືອງຂອງມາກ, ແນວທາງເສດຖະກິດ ແລະ ນະໂຍບາຍຂອງພັກ ແລະ ທິດສະດີກໍ່ສ້າງພັກແບບໃໝ່ຂອງເລນິນ. ນອກຈາກນັ້ນ ຍົງເຮັດໃຫ້ນັກຝຶກອົບຮົມສາມາດກຳໄດ້ກ່ຽວກັບ ບົດບາດການນຳພາຂອງພັກ ແລະ ການຄຸ້ມຄອງຂອງລັດ ຕໍ່ກົນໄກເສດຖະກິດຕະຫຼາດ, ການພົວພັນເສດຖະກິດກັບຕ່າງປະເທດ ແລະ ສູ້ຊົນເຮັດໃຫ້ປະເທດຊາດຂອງພວກເຮົາ ຫຼຸດພົ້ນອອກຈາກຄວາມທຸກຍາກ; ພ້ອມກັນເຊື່ອມຊືມຕໍ່ແນວທາງປ່ຽນແປງໃໝ່ຂອງພັກຢ່າງຮອບດ້ານ ທີມີຫຼັກການຂອງພັກ, ແລະ ໃນບັ້ນຝຶກອົມຮົມຄັ້ງນີ້ ຍັງຈະໄດ້ສ້າງທັດສະນະຫຼັກໝັ້ນການເມືອງໃຫ້ມີຄວາມໜັກແໜ້ນຕື່ມອີກ, ພ້ອມທັງປັນການຝຶກຝົນຫຼໍ່ຫຼອມຕົນເອງທາງດ້ານຄຸນສົມບັດ ສີນທຳປະຕິວັດ, ເພີ້ມທະວີ ສະຕິລະມັດລະວັງຕົວຕໍ່ກົນອຸບ່າຍຫັນປ່ຽນໂດຍສັນຕິຂອງສັດຕູ ແລະ ກຸ່ມຄົນບໍ່ດີ ແລະ ຍັງເປັນການສ່ອງແສງໃຫ້ເຫັນດ້ານຕັ້ງໜ້າ, ດ້ານຫຍໍ້ທໍ້ ທີ່ເກີດຂື້ນໃນສັງຄົມ ກໍ່ຄືໃນຕົນເອງໃນໄລຍະຜ່ານມາ ແລະ ຊອກຫາວິທີແກ້ໄຂຢ່າງເໝາະສົມໃນຕໍ່ໜ້າ.
ໃນການຈັດຝຶກອົບຮົມຄັ້ງນີ້ ຄາດວ່າຈະມີ ອາຈານເຂົ້າຮ່ວມສິດສອນ ເຊິ່ງຄູອາຈານທັງໝົດ ແມ່ນມາຈາກສະຖາບັນການເມືອງ ແລະ ການປົກຄອງແຫ່ງຊາດ ແລະ ນອກຈາກນັ້ນ ກໍ່ຍັງຈະມີຄະນະພັກຂອງ ກະຊວງໂຍທາທິການ ແລະ ຂົນສົ່ງ, ກະຊວງປ້ອງກັນຊາດ, ປ້ອງກັນຄວາມສະຫງົບ ແລະ ບັນດາກົມຂອງກະຊວງ ຍທຂ ຈະໄດ້ໃຫ້ກຽດມາຂື້ນຫ້ອງໃນບາງຫົວຂໍ້ຕື່ມຊຶ່ງຈະເຮັດໃຫ້ການຝຶກອົບຮົມໃນຄັ້ງນີ້ມີເນື້ອໃນໜັກແໜ້ນຂຶ້ນຕື່ມ. ຊຶ່ງຫຼັກສູດຝຶກອົບຮົມທິດສະດີການເມືອງ ແລະ ການປົກຄອງ ໃນຄັ້ງນີ້ກອບມີ 5 ພາກໃຫຍ່ ແລະ ມີບົດຮຽນທັງໝົດຢູ່ 39 ບົດ ເຊັ່ນ:
- ພາກວິຊາ ປັດສະຍາ, ມີ 8 ບົດ
- ພາກວິຊາ ເສດຖະສາດການເມືອງ, ມີ 10 ບົດ
- ພາກວິຊາ ລັດທິສັງຄົມສັງຄົມນິຍົມ ວິທະຍາສາດ, ມີ 8 ບົດ
- ພາກສ່ວນວິຊາ ບໍລິຫານສາດ, ມີ 8 ບົດ
- ພາກສ່ວນວິຊາ ກໍ່ສ້າງພັກ, ມີ 5 ບົດ
- ອີກ 5 ວັນ ເປັນຫຼັກສູດເສີມ ກະຊວງ ຍທຂ ລວມມີ 10 ບົດ
ການຝຶກອົບຮົມຄັ້ງນີ້ຈະປະກອບມີຫຼາຍກິດຈະກຳເຊັ່ນ: ການຮ່ຳຮຽນທິດສະດີຢູ່ຫ້ອງຮຽນ, ຄົ້ນຄວ້າລວມຫ້ອງ, ການຄົ້ນຄວ້າເປັນໜ່ວຍ, ການໄປທັດສະນະສຶກສາຢ້ຽມຢາມສະຖານທີ່ສຳຄັນໆ ເຊັ່ນ: ຫໍພິພິດຕະພັນຂອງອາດີດຜູ້ນຳ ແລະ ໄປຖອດຖອນບົດຮຽນນຳຫົວໜ່ວຍຜະລິດເປັນສິນຄ້າ ຫຼື ຫົວໜ່ວຍບໍລິການຕ່າງໆ, ການຂຽນບົດ ແລະ ຜ່ານບົດເປັນໜ່ວຍ ພ້ອມທັງການຮັບລາຍງານສ່ອງແສງ ແລະ ແກ້ໄຂຂໍ້ຂ້ອງໃຈຕ່າງໆ.
ພິທີເປີດການກໍ່ສ້າງຂົວເຊກຸມກາມ ແລະ ຂົວເຊທ່າມວກ
- Details
- Published on ພະຫັດ, 03 ສິງຫາ 2017 08:45
ພິທີເປີດການກໍ່ສ້າງ ຂົວເຊກຸມກາມ ແລະ ຂົວເຊທ່າມວກ ຕາມທາງຫລວງແຫ່ງຊາດເລກ 9 ຢ່າງເປັນທາງການ ໃນວັນທີ 3 ສິງຫາ 2017 ທີ່ເມືອງພະລານໄຊ ແຂວງສະຫວັນນະເຂດ, ໂດຍການເຂົ້າຮ່ວມຂອງທ່ານ ປອ. ບຸນຈັນ ສິນທະວົງ ລັດຖະມົນຕີກະຊວງ ໂຍທາທິການ ແລະ ຂົນສົ່ງ; ທ່ານ ປອ. ສຸພັນ ແກ້ວມີໄຊ, ລັດຖະມົນຕີກະຊວງແຜນການ ແລະການລົງທຶນ; ທ່ານ ສັນຕິພາບ ພົມວິຫານ ເຈົ້າແຂວງ ແຂວງສະຫວັນນະເຂດ; ທ່ານ ຮີຄິຮາຣະ, ເອກອັກຄະລັດຖະທູດຍີ່ປຸ່ນ ປະຈຳ ສປປ ລາວ; ທ່ານ ໂຢຊິຮາຣຸ ໂຢເນຢາມະ, ຫົວໜ້າອົງການໄຈກາ ປະຈຳ ສປປ ລາວ; ທ່ານຮອງລັດຖະມົນຕີ, ທ່ານຮອງເຈົ້າແຂວງ, ທ່ານເຈົ້າເມືອງ, ຮອງເຈົ້າເມືອງ, ແຂກທີ່ມີກຽດ, ເຖົ້າແກ່ແນວໂຮມ ແລະ ພໍ່ແມ່ປະຊາຊົນ ເມືອງພະລານໄຊ ແຂວງສະຫວັນນະເຂດເຂົ້າຮ່ວມ.
ໂຄງການກໍ່ສ້າງຂົວເຊກຸມກາມ ແລະ ຂົວເຊທ່າມວກ ແມ່ນໂຄງການທີ່ມີຄວາມໝາຍສຳຄັນຢ່າງຍິ່ງທາງດ້ານຄົມມະນາຄົມ-ຂົນສົ່ງ, ເນື່ອງຈາກວ່າເປັນເສັ້ນທາງອະນຸພາກພື້ນ ທີ່ເປັນແລວເສດຖະກິດ ຕາເວັນອອກ-ຕາເວັນຕົກ, ຊຶ່ງປະກອບສ່ວນອັນສຳຄັນ ຕໍ່ການພັດທະນາເສດຖະກິດ-ສັງຄົມຂອງ ສປປ ລາວ, ເຮັດໃຫ້ການໄປມາຫາສູ່ ຂອງປະຊາຊົນສະດວກສະບາຍຂຶ້ນກວ່າເກົ່າ ເຮັດປະຊາຊົນບັນດາເຜົ່າໃນຂົງເຂດນີ້ ມີຊີວິດການເປັນຢູ່ທີ່ດີຂຶ້ນ, ທັງເປັນການສົ່ງເສີມການຄ້າ, ການລົງທຶນ ແລະການທ່ອງທ່ຽວ ໃຫ້ຂະຫຍາຍຕົວຂຶ້ນອີກດ້ວຍ.
ໂດຍເຫັນໄດ້ຄວາມສຳຄັນຄືດັ່ງກ່າວນັ້ນ ລັດຖະບານຍີ່ປຸ່ນຈຶ່ງໄດ້ຕອບສະໜອງຕາມການ ສະເໜີຂອງລັດຖະບານ ສປປ ລາວ ແລະໄດ້ອະນຸມັດໃຫ້ການຊ່ວຍເຫລືອລ້າ ແກ່ໂຄງການກໍ່ສ້າງ ຂົວທັງ 2 ແຫ່ງນີ້ ໂດຍຜ່ານອົງການໄຈກາ ໃນມູນຄ່າ 2,52 ຕື້ເຢັນ, ສ່ວນລັດຖະບານ ສປປ ລາວ ແມ່ນປະຕິບັດຕາມພັນທະຂອງຕົນ ຕາມລະບຽບການຂອງຜູ້ໃຫ້ທຶນ ຄືດັ່ງບັນດາໂຄງການຮ່ວມມືລາວ-ຍີ່ປຸ່ນ ທີ່ເຄີຍໄດ້ປະຕິບັດຜ່ານມາ ເພື່ອເຮັດໃຫ້ໂຄງການນີ້ສຳເລັດຜົນຕາມຄາດໝາຍ.
ການຊ່ວຍເຫລືອຂອງລັດຖະບານ ແລະປະຊາຊົນຍີ່ປຸ່ນ ໃຫ້ແກ່ໂຄງການກໍ່ສ້າງຂົວ 2 ແຫ່ງນີ້ ແມ່ນສຸດທີ່ລ້ຳຄ່າ ແລະ ມີຄວາມໝາຍສຳຄັນຫລາຍ, ຊຶ່ງເປັນການເສີມຂະຫຍາຍສາຍພົວພັນລາວ-ຍີ່ປຸ່ນ ໃຫ້ແຕກດອກອອກຜົນຂຶ້ນໄປເລື້ອຍໆ ປະກອບສ່ວນເຂົ້າໃນການພັດທະເສດຖະກິດ-ສັງຄົມຂອງແຂວງສະຫວັນນະເຂດ ກໍ່ຄືຂອງ ສປປ ລາວ ໃຫ້ເຕີບໃຫຍ່ຂະຫຍາຍຕົວຂຶ້ນ.ໂດຍຕາງໜ້າໃຫ້ລັດຖະບານ ສປປ ລາວ ຂໍສະແດງຄວາມຂອບໃຈຢ່າງຈິງໃຈ ແລະເລິກເຊິ່ງ ມາຍັງລັດຖະບານ ແລະປະຊາຊົນຍີ່ປຸ່ນ ທີ່ໄດ້ໃຫ້ການຊ່ວຍແກ່ລັດຖະບານ ແລະປະຊາຊົນລາວໃນໄລຍະຜ່ານມາ ກໍ່ຄືປະຈຸບັນ, ພິເສດ ແມ່ນໂຄງການກໍ່ສ້າງຂົວ 2 ແຫ່ງນີ້. ພ້ອມກັນນີ້, ຂ້າພະເຈົ້າຫວັງເປັນຢ່າງຍິ່ງວ່າ ຈະໄດ້ຮັບການ ສະໜັບສະໜູນ ແລະຊ່ວຍເຫລືອຫລາຍຂຶ້ນຕື່ມ ຈາກລັດຖະບານ ແລະປະຊາຊົນຍີ່ປຸ່ນ ໃນຕໍ່ໜ້າ.
More Articles...
- ຝຶກອົບຮົມການຄຸ້ມຄອງໂຄງການສຳລັບການກໍ່ສ້າງເສັ້ນທາງ
- ສະຖາບັນຝຶກອົບຮົມໂຍທາທິການ ແລະ ຂົນສົ່ງ ສະຫຼຸບການຈັດຕັ້ງປະຕິບັດວຽກງານ 6 ເດືອນຕົ້ນປີ ແລະ ແຜນວຽກຈຸດສຸມ 6 ເດືອນທ້າຍປີ 2017
- ທ່ານລັດຖະມົນຕີ ກະຊວງ ຍທຂ ພ້ອມດ້ວຍຄະນະ ເດີນທາງໄປເຄື່ອນໄຫວວຽກງານລັດຖະການ ທີ່ປະເທດຍີ່ປຸ່ນ
- ທ່ານ ລັດຕະນະມະນີ ຄູນນີວົງ ຮອງລັດຖະມົນຕີກະຊວງ ຍທຂ ຕ້ອນຮັບການເຂົ້າຢ້ຽມ ຂອງ ທ່ານ Frang Qiuchen ປະທານສະມາຄົມຜູ້ຮັບເໝົາກໍ່ສ້າງ ແຫ່ງ ສປ ຈີນ.